গর্ভাবস্থায় আপনার আয়রনের অভাবজনিত রক্তশূন্যতা দেখা দিতে পারে। রক্তশূন্যতার সমস্যা গুরুতর অবস্থায় পৌঁছালে ডাক্তার আপনাকে আয়রন ইনজেকশন নেওয়ার পরামর্শ দিতে পারেন। এ ছাড়াও গর্ভাবস্থার শেষের দিকে অর্থাৎ তৃতীয় ত্রৈমাসিকে আপনার শরীরে আয়রনের ঘাটতি দেখা দিলে সেটি ট্যাবলেটের মাধ্যমে দ্রুত সারিয়ে তোলা সম্ভব হয় না। অল্প সময়ের মধ্যেই এই ঘাটতি পূরণের জন্য আপনাকে ডাক্তার আয়রন ইনজেকশন নেওয়ার পরামর্শ দিতে পারেন। আয়রন ট্যাবলেট সেবনের ফলে আপনার পার্শ্বপ্রতিক্রিয়ার সমস্যা বেশি হলেও ডাক্তার আপনাকে ট্যাবলেটের বদলে ইনজেকশন নেওয়ার পরামর্শ দিতে পারেন। তবে গর্ভাবস্থার প্রথম ত্রৈমাসিকে আয়রন ইনজেকশন নেওয়া নিরাপদ নয়। প্রথম তিন মাস শেষ হওয়ার পরে, অর্থাৎ দ্বিতীয় ও তৃতীয় ত্রৈমাসিকে সাধারণত আয়রন ইনজেকশন নেওয়া নিরাপদ। এক্ষেত্রেও কিছু পার্শ্বপ্রতিক্রিয়া হতে পারে, যদিও এগুলো খুব কমন নয়—ইনজেকশনের স্থান কালচে হয়ে যাওয়া, এলার্জি, গায়ে র‍্যাশ, মাথা ব্যথা, পেট ব্যথা ও কোষ্ঠকাঠিন্য। আয়রন ইনজেকশন কেবলমাত্র ডাক্তারের পরামর্শ মেনে হাসপাতালে এবং ডাক্তারের উপস্থিতিতে নিতে হবে। এতে করে যেকোনো পার্শ্বপ্রতিক্রিয়া হলে দ্রুত চিকিৎসা নেওয়া সম্ভব হবে। উল্লেখ্য, আয়রন ইনজেকশনের পাশাপাশি ডাক্তারের পরামর্শ ছাড়া আয়রন ট্যাবলেট খাওয়া চালিয়ে যাবেন না।